proxectonos/corpus_dominio_legal_administrativo_tmp huggingface dataset:
DECRETO 111/2007, do 24 de maio, polo que se aproba a bandeira do Concello da Cañiza (Pontevedra).
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 13/06/2007

O Concello da Cañiza considerou conveniente organizar correctamente a súa bandeira municipal para perpetuala con simboloxía adecuada e conforme as normas de heráldica. Para iso, e de acordo coas facultades que lle confiren as disposicións legais vixentes, elevou o informe histórico-heráldico, coa correspondente proposta de representación gráfica da insignia, para a súa aprobación definitiva.
A competencia exclusiva e materia de adopción, modificación ou rehabilitación dos emblemas heráldicos e das bandeiras dos concellos e doutras entidades locais correspóndelle á Comunidade Autónoma galega, segundo o disposto polo artigo 27.2º do Estatuto de autonomía de Galicia.
O expediente tramitouse conforme as normas do procedemento establecidas na Lei 7/1985, do 2 de abril, reguladora das bases de réxime local; na Lei 5/1997, do 22 de xullo, de Administración local de Galicia; no Regulamento de organización, funcionamento e réxime xurídico das corporacións locais, aprobado polo R.D. 2568/1986, do 28 de novembro; e mais no Decreto 369/1998, do 10 de decembro, polo que se regula a composición e funcións da Comisión de Heráldica da Xunta de Galicia, modificado polo Decreto 73/2006, do 20 de abril.
Na súa virtude, visto o informe emitido pola Comisión de Heráldica da Xunta de Galicia, por proposta do conselleiro de Presidencia, Administracións Públicas e Xustiza e logo de deliberación do Consello da Xunta de Galicia na súa reunión do día vinte e catro de maio de dous mil sete,
DISPOÑO:
Artigo único.-Aprobar a bandeira do Concello da Cañiza, que figura como anexo, organizada do seguinte xeito:
Pano de verde cunha franxa vertical de branco no terzo do centro e, nesta, un carballo de verde follado e froitado de nove landras de vermello.
Santiago de Compostela, vinte e catro de maio de dous mil sete.
Emilio Pérez Touriño
Presidente
José Luis Méndez Romeu
Conselleiro de Presidencia, Administracións Públicas e Xustiza
DECRETO 112/2007, do 24 de maio, polo que se aproba a bandeira do Concello do Barco de Valdeorras (Ourense).
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 13/06/2007

O Concello do Barco de Valdeorras, considerou conveniente organizar correctamente a súa bandeira municipal para perpetuala con simboloxía adecuada e conforme as normas de heráldica. Para iso, e de acordo coas facultades que lle confiren as disposicións legais vixentes, elevou o informe histórico-heráldico, coa correspondente proposta de representación gráfica do estandarte, para a súa aprobación definitiva.
A competencia exclusiva en materia de adopción, modificación ou rehabilitación dos emblemas heráldicos e bandeiras dos concellos e doutras entidades locais, correspóndelle á Comunidade Autónoma galega, segundo o disposto polo artigo 27.2º do Estatuto de autonomía de Galicia.
O expediente tramitouse conforme as normas de procedemento establecidas na Lei 7/1985, do 2 de abril, reguladora das bases de réxime local; Lei 5/1997, do 22 de xullo, de Administración local de Galicia; no Regulamento de organización, funcionamento e réxime xurídico das corporacións locais, aprobado polo Real decreto 2568/1986, do 28 de novembro; e máis no Decreto 369/1998, do 10 de decembro, polo que se regula a composición e funcións da Comisión de Heráldica da Xunta de Galicia, modificado polo Decreto 73/2006, do 20 de abril.
Na súa virtude, visto o informe emitido pola Comisión de Heráldica da Xunta de Galicia e por proposta do conselleiro de Presidencia, Administracións Públicas e Xustiza, e logo de deliberación do Consello da Xunta de Galicia na súa reunión do día vinte e catro de maio de dous mil sete,
DISPOÑO:
Artigo único.
Aprobar a bandeira do Concello do Barco de Valdeorras, que figura como anexo, organizada do seguinte xeito:
Pano dividido en diagonal desde a parte alta da hasta, enbaixo de cor vermella e enriba, dividido en horizontal, un terzo de cor branca e baixo del dous terzos de cor azul celeste.
Santiago de Compostela, vinte e catro de maio de dous mil sete.
Emilio Pérez Touriño
Presidente
José Luis Méndez Romeu
Conselleiro de Presidencia, Administracións
Públicas e Xustiza
A Cañiza-Bandeira
O Barco de Valdeorras-Bandeira
ORDE do 5 de xuño de 2007 pola que se nomea o presidente do Consello Regulador da Agricultura Ecolóxica de Galicia.
CONSELLERÍA DO MEDIO RURAL — II. AUTORIDADES E PERSOAL — 11/06/2007

Logo do pleno do Consello Regulador da Agricultura Ecolóxica de Galicia que tivo lugar o día 4 de xuño de 2007, no cal se propuxo un novo candidato a presidente, e de conformidade co artigo 11.4º da Orde do 7 de maio de 1997, pola que se regula a produción agrícola ecolóxica e a súa indicación no ámbito da Comunidade Autónoma de Galicia e se crea o Consello Regulador da Agricultura Ecolóxica de Galicia, e en virtude das competencias atribuídas polo artigo 34.1º da Lei 1/1983, do 22 de febreiro, de normas reguladoras da Xunta e da súa presidencia,
ACORDO:
Artigo único.-Dispoñer o nomeamento de José Antonio Fernández Álvarez como presidente do Consello Regulador da Agricultura Ecolóxica de Galicia.
Disposición derradeira
Única.-A presente orde entrará en vigor o mesmo día da súa publicación no Diario Oficial de Galicia.
Santiago de Compostela, 5 de xuño de 2007.
Alfredo Suárez Canal
Conselleiro do Medio Rural
RESOLUCIÓN do 16 de maio de 2007, da Secretaría Xeral da Consellería de Innovación e Industria, pola que se lles dá publicidade aos convenios de colaboración subscritos por esta consellería no último cuadrimestre.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 11/06/2007

O artigo 11 da Lei 4/2006, do 30 de xuño, de transparencia e boas prácticas na Administración pública galega (DOG nº 136, do 14 de xuño) impón a cada consellería da Xunta de Galicia a obriga de publicar no Diario Oficial de Galicia unha relación dos convenios de colaboración subscritos no cuadrimestre anterior.
En consecuencia, e para dar cumprimento a esa obriga,
RESOLVO:
Darlle publicidade á relación dos convenios subscritos pola Consellería de Innovación e Industria nos meses de xaneiro, febreiro, marzo e abril do ano 2007, que se incorpora como anexo a esta resolución.
Santiago de Compostela, 16 de maio de 2007.
Emilio Nogueira Moure
Secretario xeral da Consellería de Innovación e Industria
CORRECCIÓN de erros.-Resolución do 9 de marzo de 2007 pola que se dá publicidade ao acordo do Consello de Dirección do Instituto Galego de Promoción Económica (Igape) que aproba as bases reguladoras dos incentivos económicos do Igape e se procede á convocatoria de determinadas liñas de axuda.
INSTITUTO GALEGO DE PROMOCIÓN ECONÓMICA — I. DISPOSICIÓNS XERAIS — 14/06/2007

Advertidos erros na referida resolución, publicada no DOG número 59, do 23 de marzo de 2007, procede facer as seguintes correccións:
-Na páxina 4.632, artigo 1.3, onde di:
«... e Regulamento 1828/2006, da Comisión do 8 de decembro de 2006 (DOUE L371/1, do 27 de decembro)».
Debe dicir:
«... e Regulamento 1828/2006, da Comisión do 8 de decembro de 2006 (DOUE L45, do 15 de febreiro de 2007)».
- Na páxina 4.640, artigo 7.2.a), onde di:
«Para estes efectos considérase que non se incumpre este requisito se a única actividade empresarial acometida no devandito período derivase da participación no capital da empresa que desenvolverá o proxecto para o cal se solicita a axuda, sempre que esta non iniciado a súa actividade. A participación no capital da empresa de persoas, físicas ou xurídicas, que se desenvolvesen actividades empresariais nos últimos tres anos non pode exceder conxuntamente un 20%».
Debe dicir:
«Para estes efectos considérase que non se incumpre este requisito se a única actividade empresarial acometida no devandito período derivase da participación no capital da empresa que desenvolverá o proxecto para o cal se solicita a axuda, sempre que esta non iniciase a súa actividade. A participación no capital da empresa de persoas, físicas ou xurídicas, que si desenvolvesen actividades empresariais nos últimos tres anos non pode exceder conxuntamente un 20%».
-Na páxina 4.642, artigo 1.4, onde di:
«... e Regulamento 1828/2006, da Comisión do 8 de decembro de 2006 (DOUE L371/1, do 27 de decembro)».
Debe dicir:
«... e Regulamento 1828/2006, da Comisión do 8 de decembro de 2006 (DOUE L45, do 15 de febreiro de 2007)».
-Na páxina 4.643, artigo 3.3., onde di:
«3.3. Excepcionalmente, para os proxectos previstos no artigo 4.1 e para os proxectos previstos no artigo 7º, poderán ser tamén beneficiarios as entidades sen fin de lucro definidas no artigo 7.2».
Debe dicir:
«3.3. Excepcionalmente, para os proxectos previstos no artigo 4.1.e) e para os proxectos previstos no artigo 7º, poderán ser tamén beneficiarias as entidades sen fin de lucro definidas no artigo 7.2».
-Na páxina 4.649, artigo 1.9., onde di:
«... e Regulamento 1828/2006, da Comisión do 8 de decembro de 2006 (DOUE L371/1, do 27 de decembro)».
Debe dicir:
«... e Regulamento 1828/2006, da Comisión do 8 de decembro de 2006 (DOUE L45, do 15 de febreiro de 2007)».
-Na páxina 4.665 e 4.666, substitúese o anexo I, polo que se xunta a esta corrección de erros.
-Na páxina 4.669, substitúese o anexo VII, polo que se xunta a esta corrección de erros.
ORDE do 11 de xuño de 2007 pola que se dispón o nomeamento do presidente da Autoridade Portuaria de Vilagarcía de Arousa e a súa ría.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — II. AUTORIDADES E PERSOAL — 18/06/2007

O artigo 41.1º da Lei 27/1992, do 24 de novembro, de portos do Estado e da mariña mercante, establece que o presidente da Autoridade Portuaria será designado e separado polo órgano competente da comunidade autónoma.
Para dar cumprimento ao disposto no devandito precepto, o Consello da Xunta de Galicia acordou o 15 de setembro de 2005, facultar a conselleira de Política Territorial, Obras Públicas e Transportes para a designación e separación dos presidentes das autoridades portuarias dos portos de interese xeral do Estado en Galicia.
En consecuencia,
DISPOÑO:
O nomeamento de Joaquín Javier Gago López, como presidente da Autoridade Portuaria de Vilagarcía de Arousa e a súa ría.
Santiago de Compostela, 11 de xuño de 2007.
María José Caride Estévez
Conselleira de Política Territorial, Obras Públicas e Transportes
ORDE do 18 de abril de 2007 pola que se lle autoriza a ampliación dunha unidade de educación infantil ao centro privado Padres Escolapios de Monforte de Lemos (Lugo).
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 18/06/2007

Examinado o expediente presentado polo centro privado Padres Escolapios de Monforte de Lemos, no que solicita a ampliación dunha unidade de educación infantil.
Tendo en conta que o expediente foi tramitado pola Delegación Provincial da Consellería de Educación e Ordenación Universitaria de Lugo, quen o remite cos informes correspondentes.
Vistos o Real decreto 1537/2003, do 5 de decembro (BOE do 10), polo que se establecen os requisitos mínimos dos centros que impartan ensinanzas escolares de réxime xeral; o Decreto 133/1995, do 10 de maio (DOG do 22), sobre autorización de centros docentes privados para impartir ensinanzas de réxime xeral non-universitarias e a Orde do 20 de setembro de 1995 (DOG do 15 de decembro) que o desenvolve.
Considerando que o devandito centro privado ten autorización definitiva para impartir educación infantil.
Esta consellería, por proposta da Dirección Xeral de Ordenación e Innovación Educativa,
DISPÓN:
Autorizar a ampliación dunha unidade de educación infantil ao centro privado Padres Escolapios de Monforte de Lemos, segundo os datos que se relacionan no anexo desta orde, facendo constar que, para a súa posta en funcionamento, a Delegación Provincial da Consellería de Educación e Ordenación Universitaria, logo do informe da Inspección Educativa, aprobará expresamente a relación de persoal que imparta docencia na unidade que se amplía.
Contra esta orde, que esgota a vía administrativa, os interesados poderán interpoñer recurso potestativo de reposición perante a conselleira de Educación e Ordenación Universitaria, no prazo dun mes, a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, do réxime xurídico das administracións públicas e do procedemento administrativo común, ou ben directamente o recurso contencioso-administrativo no prazo de dous meses perante o Tribunal Superior de Xustiza de Galicia.
Santiago de Compostela, 18 de abril de 2007.
Laura Sánchez Piñón
Conselleira de Educación e Ordenación Universitaria
ANEXO
Provincia: Lugo.
Concello: Monforte de Lemos.
Localidade: Monforte de Lemos.
Enderezo: Campo da Compañía, 50.
Denominación: centro privado Padres Escolapios.
Titular: Orde de Relixiosos Escolapios.
Código do centro: 27007223
Nivel: educación infantil
Unidades de que constaba: 5
Unidades novas autorizadas: 1
Composición resultante:
Educación infantil: 6 unidades.
Educación primaria: 12 unidades.
Educación secundaria: 8 unidades de educación secundaria obrigatoria.
Educación especial: 1 unidade (psíquicos).
ORDE do 31 de maio de 2007 pola que se prorroga a autorización ao Conservatorio Profesional de Música de Xinzo de Limia, de titularidade municipal, para impartir, con carácter provisional durante o ano escolar 2007-2008, as ensinanzas elementais e profesionais de música.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 18/06/2007

Segundo o disposto no artigo 31 do Estatuto de autonomía de Galicia, é competencia da Comunidade Autónoma de Galicia a regulamentación e administración do ensino en toda a súa extensión, niveis e graos, modalidades e especialidades, e de acordo co artigo 1 do Decreto 585/2005, do 29 de decembro (DOG do 9 de xaneiro de 2006), a Consellería de Educación e Ordenación Universitaria é o órgano da Administración da Comunidade Autónoma de Galicia ao cal lle corresponden estas competencias.
Os conservatorios de música de titularidade municipal levan a cabo un importante labor no fomento, difusión e extensión das ensinanzas de música por todo o territorio da Comunidade Autónoma de Galicia, e teñen unha grande importancia para o desenvolvemento integral dos nenos e mozos, contribuíndo así ao enriquecemento da vida cultural dos concellos.
Por Orde do 5 de outubro de 2006 (DOG do 2 de novembro) autorizouse o Conservatorio Profesional de Música de Xinzo de Limia, de titularidade municipal, para impartir, con carácter provisional durante o ano escolar 2006-2007, o grao profesional das ensinanzas de música .
Tendo en conta que o Conservatorio Profesional de Música de Xinzo de Limia ten aprobado o correspondente proxecto técnico, mediante resolución da Dirección Xeral de Ordenación e Innovación Educativa do 12 de abril de 2007, para a realización das obras que conduzan á obtención da autorización definitiva do Conservatorio Profesional de Música desta localidade e para os postos escolares que figuran no devandito proxecto, é polo que esta consellaría, por proposta da Dirección Xeral de Ordenación e Innovación Educativa,
DISPÓN:
Artigo único.-Prorrogar a autorización do Conservatorio Profesional de Música de Xinzo de Limia, de titularidade municipal, para impartir, con carácter provisional durante o ano escolar 2007-2008, as ensinanzas elementais e profesionais de música.
Disposición derradeira
Facúltase as direccións xerais de Ordenación e Innovación Educativa e de Formación Profesional e Ensinanzas Especiais para ditar as normas necesarias para o desenvolvemento desta orde.
Santiago de Compostela, 31 de maio de 2007.
Laura Sánchez Piñón
Conselleira de Educación e Ordenación Universitaria
ANEXO
Provincia: Ourense.
Concello: Xinzo de Limia.
Localidade: Xinzo de Limia.
Código do centro: 32016534.
Titular: Concello de Xinzo de Limia.
Centro: Conservatorio Profesional de Música de Xinzo de Limia.
Autorización provisional: ensinanzas elementais e profesionais de música.
RESOLUCIÓN do 4 de xuño de 2007, da Secretaría Xeral de Política Lingüística, pola que se resolve a convocatoria de proxectos de fomento do uso do galego dos equipos de normalización lingüística dos centros de ensino públicos de Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 18/06/2007

A secretaria xeral de Política Lingüística, de acordo co previsto na Resolución do 1 de marzo de 2007, pola que se anunciaba a convocatoria para a presentación de proxectos de fomento do uso do galego dos equipos de normalización lingüística dos centros de ensino públicos de Galicia que imparten ensinanzas de educación infantil, especial, de adultos, primaria, secundaria, bacharelato, formación profesional e ensinanzas de idiomas, para o ano 2007 (DOG nº 47, do 7 de marzo) e, vista a proposta de resolución de adxudicación formulada polos gabinetes de normalización lingüística provinciais de acordo coas puntuacións outorgadas polas respectivas comisións provinciais de avaliación aos proxectos de fomento do uso do galego presentados polos equipos de normalización lingüística (ENL) dos centros de ensino públicos de Galicia,
RESOLVE:
1. Financiar coa contía que se indica os proxectos presentados polos centros que figuran no anexo I desta resolución.
Os proxectos que se sinalan foron salientados polas comisións cualificadoras por mor da súa calidade, polo que se concedeu un suplemento económico a todos eles equivalente a 631 .
2 Excluír os proxectos presentados polos centros que se indican no anexo II, por seren presentados fóra do prazo previsto na convocatoria.
Conforme o previsto no artigo 12 da convocatoria, os centros docentes interesados poderán formular, de maneira motivada, oposición ou alegación a esta resolución, para o que disporán dun prazo de 30 días contado a partir da publicación da resolución no DOG.
Santiago de Compostela, 4 de xuño de 2007
María Sol López Martínez
Secretaria xeral de Política Lingüística
ORDE do 14 de xuño de 2007 pola que se determina a época de perigo alto de incendios.
CONSELLERÍA DO MEDIO RURAL — III. OUTRAS DISPOSICIÓNS — 15/06/2007

O artigo 9 da Lei 3/2007, do 9 de abril, de prevención e defensa contra os incendios forestais de Galicia establece que, en consideración cos antecedentes históricos sobre o risco de incendios forestais de Galicia e sobre a incidencia das variables forestais do comportamento do lume, a consellería con competencias en materia forestal definirá a época de perigo que condicionarán a intensidade das medidas que se adoptarán para a defensa do territorio de Galicia.
O Consello da Xunta, na sesión do 24 de maio de 2007, aprobou, de acordo co artigo 14 da devandita lei, o Plan de prevención e defensa contra os incendios forestais de Galicia. Xa que logo, cómpre determinar as épocas de perigo alto de incendios forestais para 2007, sen prexuízo da posterior determinación das restantes épocas de perigo, e é competencia da Consellería do Medio Rural en virtude do establecido no Decreto 562/2005, do 1 de decembro, polo que se establece a estrutura orgánica da devandita consellería.
Con base no exposto, e ao abeiro do establecido na Lei 1/1983, do 22 de febreiro, reguladora da Xunta e da súa Presidencia,
DISPOÑO:
Artigo único.-Época de perigo alto de incendios.
Declárase como época de perigo alto de incendios forestais durante 2007 a comprendida entre o 15 de xuño e o 15 de outubro.
Disposicións derradeiras
Primera.-Facúltase o director xeral de Montes e Industrias Forestais para ditar cantas disposicións sexan precisas para a aplicación do disposto nesta orde.
Segunda.-Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 14 de xuño de 2007.
Alfredo Suárez Canal
Conselleiro do Medio Rural
DECRETO 115/2007, do 31 de maio, polo que se declara, en concreto, a utilidade pública e se dispón a urxente ocupación dos bens e dereitos afectados polo proxecto de construción da estabilización de noiros na estrada PO-400. (Clave PO/07/099.02).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 15/06/2007

Con data do 21 de maio de 2007, o director xeral de Obras Públicas, por delegación da conselleira de Política Territorial, Obras Públicas e Transportes, aprobou o proxecto de construción da estabilización de noiros na estrada PO-400. Clave: PO/07/099.02.
Os bens e dereitos nos que se concreta a declaración de urxente ocupación aparecen recollidos e valorados no citado proxecto.
A competencia para efectuar a declaración de urxente ocupación tena atribuída a Xunta de Galicia, en virtude do artigo segundo do Decreto 156/1982, do 15 de decembro, sobre asunción de transferencias en materia de estradas e a súa asignación á Consellería de Política Territorial, Obras Públicas e Transportes, considerándose xustificada a referida declaración pola súa incidencia favorable na seguranza viaria, posto que esta actuación é imprescindible para o funcionamento normal da estrada.
En virtude de todo o exposto e, en aplicación do artigo 28.2º do Estatuto de autonomía de Galicia e dos artigos 10 e 52 da Lei de expropiación forzosa, en relación con previsto no artigo 16 da Lei 4/1994, do 14 de setembro, de estradas de Galicia, por proposta da conselleira de Política Territorial, Obras Públicas e Transportes e logo da deliberación do Consello da Xunta, na súa reunión do día trinta e un de maio de dous mil sete,
DISPOÑO:
Artigo único.-Declarar a utilidade pública e a urxente ocupación dos bens e dereitos necesarios e que se concretan no expediente administrativo instruído, para efectos de expropiación no proxecto de construción da estabilización de noiros na estrada PO-400. Clave: PO/07/099.02.
Santiago de Compostela, trinta e un de maio de dous mil sete.
Emilio Pérez Touriño
Presidente
María José Caride Estévez
Conselleira de Política Territorial, Obras Públicas e Transportes
CORRECCIÓN de erros.-Orde do 4 de xuño de 2007 pola que se procede á publicación das subvencións concedidas en virtude da Orde do 7 de febreiro de 2007, pola que se regula a concesión de axudas económicas aos concellos de Galicia para a contratación temporal de auxiliares da policía local durante a tempada de verán.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 14/06/2007

Advertido erro, na devandita orde, publicada no Diario Oficial de Galicia nº 112, do martes 12 de xuño, cómpre efectuar a oportuna corrección:
Na páxina 10.003, colunna da dereita, onde di: «Provincia: A Coruña», debe dicir: «Provincia: Pontevedra».
ORDE do 12 de xuño de 2007 pola que se ditan instrucións sobre a xornada de traballo do persoal da Administración da Xunta de Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 14/06/2007

O Consello da Xunta de Galicia, na súa reunión do día 6 de febreiro de 1990, adoptou un acordo relativo ao réxime vixente en materia de xornada laboral e horario de traballo. Nel establecíase que a xornada de traballo de todo o persoal funcionario ao servizo da Administración da Xunta de Galicia será de trinta e sete horas e trinta minutos semanais, e que o horario de traballo deberá ser realizado por todo o persoal funcionario entre as 7.45 e as 15.15 horas.
Á vista do tempo transcorrido desde esta regulación, faise necesario introducir algunhas melloras dirixidas a regular a xornada de verán, dun xeito expreso, co obxecto de facilitar a conciliación da vida persoal, familiar e laboral, dos empregados públicos.
Na súa virtude, e en uso das competencias atribuídas polo artigo 13.1º da Lei 4/1988, do 26 de maio, da función pública de Galicia, e polo artigo 1 do Decreto 37/2007, do 15 de decembro, polo que se establece a estrutura orgánica da Consellería de Presidencia, Administracións Públicas e Xustiza,
DISPOÑO:
Artigo 1º.-Xornada de verán.
Durante o período abranguido entre o 15 de xuño e o 15 de setembro de 2007, ambos inclusive, establécese unha xornada intensiva de traballo, a razón de seis horas continuadas de traballo, que se desenvolverá entre as oito horas e trinta minutos e as catorce horas e trinta minutos, de luns a venres.
Esta xornada queda condicionada a que os servizos públicos queden debidamente garantidos.
Trátase dun aumento do período de desfrute, sen que iso supoña diminución do horario, nin ampliación do ámbito subxectivo deste. En consecuencia, non desfrutará desta ampliación da duración da xornada de verán aquel persoal ao que non se lle aplicaba o horario de verán e o suxeito a un réxime especial de horario.
Artigo 2º.-Oficinas de información e atención ao cidadán e rexistros.
Nas oficinas de información e atención ao cidadán e rexistros previstos na disposición adicional segunda, puntos b) e c) do Decreto 164/2005, do 16 de xuño, polo que se regulan e determinan as oficinas de rexistro propias ou concertadas da Administración da Comunidade Autónoma de Galicia, se crea o Rexistro Telemático da Xunta de Galicia e se regula a atención ao cidadán, a xornada intensiva de verán desenvolverase, durante o período abranguido entre o 15 de xuño e o 15 de setembro de 2007, ambos inclusive, de oito horas e trinta minutos a catorce horas e trinta minutos, de luns a sábados.
Santiago de Compostela, 12 de xuño de 2007.
José Luis Méndez Romeu
Conselleiro de Presidencia, Administracións Públicas e Xustiza
ORDE do 31 de maio de 2007 pola que se procede á publicación das subvencións concedidas en virtude da Orde do 7 de febreiro de 2007 pola que se anuncian axudas económicas destinadas a subvencionar o funcionamento das confederacións, federacións, coordinadoras ou agrupacións de asociacións de veciños de Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 14/06/2007

En virtude das competencias da Consellería de Presidencia, Administracións Públicas e Xustiza, atribuídas polo Decreto 37/2007, do 15 de marzo, polo que se establece a estrutura orgánica da Consellería de Presidencia, Administracións Públicas e Xustiza, e de acordo co disposto no artigo 6.3º da Orde do 7 de febreiro de 2007 pola que se anuncian axudas económicas destinadas a subvencionar o funcionamento das confederacións, federacións, coordinadoras ou agrupacións de asociacións de veciños de Galicia, e no artigo 18.1º da Lei 38/2003, do 17 de novembro, xeral de subvencións, procédese á publicación das subvencións concedidas por Resolución do 24 de maio de 2007 do conselleiro de Presidencia, Administracións Públicas e Xustiza. A relación de subvencións concedidas atópase no anexo desta orde.
Santiago de Compostela, 31 de maio de 2007.
José Luis Méndez Romeu
Conselleiro de Presidencia, Administracións Públicas e Xustiza
ORDE do 4 de xuño de 2007 pola que se procede á publicación das subvencións concedidas en virtude da Orde do 8 de febreiro de 2007 pola que se anuncian axudas económicas destinadas a subvencionar a realización de obras e equipamentos por parte dos concellos de Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 14/06/2007

En virtude das competencias da Consellería de Presidencia, Administracións Públicas e Xustiza, atribuídas polo Decreto 37/2007, do 15 de marzo, polo que se establece a estructura orgánica da Consellería de Presidencia, Administracións Públicas e Xustiza, e de acordo co disposto no artigo 6.3º da Orde do 8 de febreiro de 2007 pola que se anuncian axudas económicas destinadas a subvencionar a realización de obras e equipamentos por parte dos concellos de Galicia, e no artigo 18.1º da Lei 38/2003, do 17 de novembro, xeral de subvencións, procédese á publicación das subvencións concedidas por Resolución do 24 de maio de 2007 do conselleiro de Presidencia, Administracións Públicas e Xustiza. A relación de subvencións concedidas atópase no anexo desta orde.
Santiago de Compostela, 4 de xuño de 2007.
José Luis Méndez Romeu
Conselleiro de Presidencia, Administracións Públicas e Xustiza
DECRETO 119/2007, do 11 de xuño, polo que se dispón o cesamento como presidente do Consello de Dirección do Consorcio Axencia para a Calidade do Sistema Universitario de Galicia de Manuel Cecilio Díaz y Díaz.
PRESIDENCIA — II. AUTORIDADES E PERSOAL — 22/06/2007

De conformidade co establecido no artigo 20.2º dos Estatutos do Consorcio Axencia para a Calidade do Sistema Universitario de Galicia, e por transcurso do período de tempo para o que foi nomeado,
DISPOÑO:
Artigo único.- Que cese como presidente do Consello de Dirección do Consorcio Axencia para a Calidade do Sistema Universitario de Galicia, Manuel Cecilio Díaz y Díaz, agradecéndolle os servizos prestados.
Santiago de Compostela, once de xuño de dous mil sete.
Emilio Pérez Touriño
Presidencia
b) NOMEAMENTOS PRESIDENCIA
RESOLUCIÓN do 12 de xuño de 2007 pola que se nomea xerente da Universidade de Vigo a Antón Vidal Andión.
UNIVERSIDADE DE VIGO — II. AUTORIDADES E PERSOAL — 22/06/2007

Realizados os trámites e recibidos os informes requiridos pola norma estatutaria e no uso das competencias que me recoñece o artigo 20 da Lei orgánica 6/2001, do 21 de decembro (BOE do 24 de decembro), de universidades
Esta reitoría resolveu nomear a Antón Vidal Andión para o cargo de xerente da Universidade de Vigo con efectos do 25 de abril de 2007.
Vigo, 12 de xuño de 2007.
Alberto Gago Rodríguez
Reitor da Universidade de Vigo
DECRETO 120/2007, do 12 de xuño, polo que se nomea presidente do Consello de Dirección do Consorcio Axencia para a Calidade do Sistema Universitario de Galicia a Guillermo Rojo Sánchez.
PRESIDENCIA — II. AUTORIDADES E PERSOAL — 22/06/2007

De conformidade co establecido no artigo 19 dos Estatutos do Consorcio Axencia para a Calidade do Sistema Universitario de Galicia, escoitados os reitores e presidentes dos consellos sociais das universidades integradas neste consorcio, e vista a proposta da conselleira de Educación e Ordenación Universitaria,
DISPOÑO:
Artigo único.- Nomear presidente do Consello de Dirección do Consorcio Axencia para a Calidade do Sistema Universitario de Galicia a Guillermo Rojo Sánchez.
Santiago de Compostela, doce de xuño de dous mil sete
Emilio Pérez Touriño
Presidente
CORRECCIÓN de erros.-Resolución do 8 de xuño de 2007 pola que se convocan dous cursos de formación inicial en prevención de riscos laborais para os funcionarios de novo ingreso nos grupos D e E da Xunta de Galicia.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 22/06/2007

Advertidos erros na referida resolución, publicada no DOG número 114, do 14 de xuño de 2007, procede facer as seguintes correccións:
Na páxina 10.223, no punto relativo a presentación de solicitudes, alínea a), onde di: «... O persoal que desexe participar nos cursos que se convocan nesta resolución deberá ...», debe dicir: «... Os funcionarios de novo ingreso dos grupos D e E , para os que é obrigatorio a participación nos cursos que se convocan nesta resolución, deberán ...».
RESOLUCIÓN do 15 de xuño de 2007, da Dirección Xeral de Relacións Laborais, complementaria da do 26 de outubro de 2006, pola que se lles dá publicidade ás festas laborais de carácter local para o ano 2007, correspondentes aos concellos das catro provincias da Comunidade Autónoma de Galicia.
CONSELLERÍA DE TRABALLO — III. OUTRAS DISPOSICIÓNS — 22/06/2007

Como consecuencia da modificación das festas laborais de carácter local levada a cabo polo Concello de Silleda e realizada -por petición do concello- a oportuna rectificación pola Delegación Provincial da Consellería de Traballo de Pontevedra, cómpre facer a correspondente modificación na resolución publicada no DOG número 219, do 14 de novembro de 2006, así:
-No anexo IV, provincia de Pontevedra, na páxina 16.707, onde di: «53. Silleda: 9 de xullo, luns seguinte á Festa do Lacón; 20 de agosto, luns seguinte á Festa da Empanada», debe dicir: «53. Silleda: 16 de xullo, luns seguinte á Festa do Lacón; 20 de agosto, luns seguinte á Festa da Empanada».
Santiago de Compostela, 15 de xuño de 2007.
Pilar Cancela Rodríguez
Directora xeral de Relacións Laborais
DECRETO 121/2007, do 21 de xuño, polo que se concede a Medalla Castelao.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 22/06/2007

En atención aos méritos que neles concorren, por proposta do conselleiro de Presidencia, Administracións Públicas e Xustiza e logo de deliberación do Consello da Xunta de Galicia, na súa reunión do día vinte e un de xuño de dous mil sete, concédeselles a Medalla Castelao:
-Á Fundación Érguete-Integración, na persoa da súa presidenta Carmen Avendaño Otero.
-Ao semanario A Nosa Terra, na persoa do seu director Alfonso Eiré López, no centenario da aparición da súa cabeceira.
-Ao Proxecto Galicia, na persoa de Francisco Rodríguez Iglesias, empresario do sector editorial e principal impulsor.
Santiago de Compostela, vinte e un de xuño de dous mil sete.
Emilio Pérez Touriño
Presidente
José Luis Méndez Romeu
Conselleiro de Presidencia, Administracións Públicas e Xustiza
ORDE do 15 de xuño de 2007 pola que se procede á publicación das subvencións concedidas en virtude da Orde do 16 de febreiro de 2007, pola que se anuncian axudas económicas destinadas a subvencionar a realización de obras de construción, adaptación, mellora e equipamento das sedes das entidades locais de Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 22/06/2007

En virtude das competencias da Consellería de Presidencia, Administracións Públicas e Xustiza, atribuídas polo Decreto 37/2007, do 15 de marzo, polo que se establece a estrutura orgánica da Consellería de Presidencia, Administracións Públicas e Xustiza, e de acordo co disposto no artigo 6.3º da Orde do 16 de febreiro de 2007, pola que se anuncian axudas económicas destinadas a subvencionar a realización de obras de construción, adaptación, mellora e equipamento das sedes das entidades locais de Galicia e no artigo 18.1º da Lei 38/2003, do 17 de novembro, xeral de subvencións, procédese á publicación das subvencións concedidas por Resolución do 8 de xuño de 2007 do conselleiro de Presidencia, Administracións Públicas e Xustiza. A relación de subvencións concedidas atópase no anexo desta orde.
Santiago de Compostela, 15 de xuño de 2007.
José Luis Méndez Romeu
Conselleiro de Presidencia, Administracións Públicas e Xustiza
RESOLUCIÓN do 28 de maio de 2007, da Dirección Xeral de Relacións Laborais, pola que se dispón a inscrición no rexistro e a publicación, no Diario Oficial de Galicia, do acordo adoptado pola comisión paritaria do convenio colectivo da empresa Antonio Gallego Cid, S.L., polo que se aproban as táboas salariais para o ano 2007.
CONSELLERÍA DE TRABALLO — III. OUTRAS DISPOSICIÓNS — 21/06/2007

Visto o acordo polo que se aproban as táboas salariais para o ano 2007, que subscribiu a comisión paritaria do convenio colectivo da empresa Antonio Gallego Cid, S.L., na xuntanza celebrada o 18 de abril de 2007, e de conformidade co disposto no artigo 90.2º e 3º do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, e no Real decreto 1040/1981, do 22 de maio, sobre rexistro e depósito de convenios colectivos de traballo.
Esta Dirección Xeral de Relacións Laborais,
ACORDA:
Primeiro.-Ordenar a inscrición do devandito acordo no rexistro xeral de convenios desta dirección xeral.
Segundo.-Remitir o texto orixinal ao correspondente servizo deste centro directivo.
Terceiro.-Dispoñer a súa publicación no Diario Oficial de Galicia.
Santiago de Compostela, 28 de maio de 2007.
Pilar Cancela Rodríguez
Directora xeral de Relacións Laborais
ANEXO
Asistentes:
Parte empresarial:
-José Gallego Vieitez.
Parte social:
-Humildad Romero Álvarez (delegada de persoal da CIG).
-María Jesús Evangelista Zas (delegada de persoal da CIG).
Reunida a comisión paritaria do convenio colectivo de cociña dos centros residenciais docentes de Galicia, da empresa Antonio Gallego Cid, S.L. acordan elaborar as táboas salariais para o ano 2007.
Táboas salariais ano 2007
Encargado xeral	Grupo III	categoría 14
Encargado/a	Grupo III	categoría 14
Cociñeiro/a	Grupo III	categoría 65
Axudante cociña	Grupo V	categoría 1
CORRECCIÓN de erros.-Orde do 9 de abril de 2007 pola que se establecen as bases reguladoras das axudas para paliar os danos producidos polo xabaril e se convocan para o ano 2007.
CONSELLERÍA DE MEDIO AMBIENTE E DESENVOLVEMENTO SOSTIBLE — III. OUTRAS DISPOSICIÓNS — 21/06/2007

Na páxina 6.235 advertidos erros no texto da citada orde, publicada no Diario Oficial de Galicia nº 75, do 18 de abril de 2007, cómpre publicar a corrección seguinte:
CORRECCIÓN de erros.-Orde do 31 de maio de 2007 pola que se convocan axudas en forma de bolsas de iniciación á investigación agraria no Centro de Investigacións Agrarias de Mabegondo e na Estación de Viticultura e Enoloxía de Galicia en Leiro, dependentes da Dirección Xeral de Investigación, Tecnoloxía e Formación da Consellería do Medio Rural, no marco do Plan Galego de Investigación, Desenvolvemento e Innovación Tecnolóxica de Galicia (Diario Oficial de Galicia número 111, do 11 de xuño de 2007).
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 21/06/2007

Advertido erro na devandita orde publicada no Diario Oficial de Galicia número 111, do luns día 11 de xuño de 2007, cómpre facer a seguinte corrección:
Na páxina 9.906, na letra a) do artigo 2º, onde di: «titulados de enxeñaría de grao medio ou superior en especialidades agrícolas, da licenciatura en ciencia e tecnoloxía dos alimentos posteriores ao 1 de xaneiro de 2006 ou que estean matriculados no último curso das citadas carreiras durante o ano académico 2006-2007. No caso de títulos expedidos por centros non pertencentes á Unión Europea precisarase que estean homologados polo Ministerio de Educación e Ciencia antes do remate do prazo de presentación de solicitudes», debe dicir: «titulados de enxeñaría de grao medio ou superior en especialidades agrícolas, da licenciatura en ciencias e tecnoloxía dos alimentos e/ou da licenciatura en bioloxía posteriores ao 1 de xaneiro de 2006 ou que estean matriculados no último curso das citadas titulacións durante o ano académico 2006-2007. No caso de títulos expedidos por centros non pertencentes á Unión Europea precisarase que estean homologados polo Ministerio de Educación e Ciencia antes
do remate do prazo de presentación de solicitudes».
DECRETO 118/2007, do 7 de xuño, polo que se crea un colexio de educación infantil e primaria na Valenzá, concello de Barbadás.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 21/06/2007

O Estatuto de autonomía de Galicia no seu artigo 31 e o Decreto 585/2005, do 29 de decembro, polo que se establece a estrutura orgánica da Consellería de Educación e Ordenación Universitaria, establecen a competencia desta en materia de planificación, regulación e administración do ensino regrado en toda a súa extensión.
Tendo en conta o disposto na Lei orgánica 2/2006, do 3 de maio, de educación, e no Real decreto 1537/2003, do 5 de decembro, polo que se establecen os requisitos mínimos dos centros que impartan ensinanzas escolares de réxime xeral, e vista a necesidade de incrementar a oferta educativa do concello, que experimentou un aumento de poboación importante nos últimos anos.
De conformidade co exposto, por proposta da conselleira de Educación e Ordenación Universitaria, no exercicio da facultade outorgada polo artigo 34 da Lei 1/1983, do 22 de febreiro, de normas reguladoras da Xunta e da súa presidencia, modificada pola Lei 11/1988, do 20 de outubro, e pola Lei 2/2007, do 28 de marzo, de traballo en igualdade das mulleres de Galicia, logo da deliberación do Consello da Xunta de Galicia, na súa reunión do día sete de xuño de dous mil sete,
DISPOÑO:
Artigo 1º
Créase o colexio de educación infantil e primaria da Valenzá no concello de Barbadás (código 32020781) con capacidade para 6 unidades de educación infantil e 12 unidades de educación primaria.
Disposicións derradeiras
Primeira.-Autorízase a conselleira de Educación e Ordenación Universitaria para adoptar as medidas necesarias para o cumprimento do disposto neste decreto.
Segunda.-Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, sete de xuño de dous mil sete.
Emilio Pérez Touriño
Presidente
Laura Sánchez Piñón
Conselleira de Educación e Ordenación Universitaria
ORDE do 7 de xuño de 2007 pola que se publica o acordo de deslinde entre os termos municipais de Mondoñedo e Abadín, ambos da provincia de Lugo.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 21/06/2007

Con data do 1 de xuño de 2004 o Concello de Mondoñedo solicita a intervención da Xunta de Galicia para resolver as discrepancias xurdidas entre os concellos de Mondoñedo e Abadín (ambos da provincia de Lugo) en relación coa interpretación da definición da liña límite dos seus termos municipais reflectida na Acta do 29 de xullo de 1940.
De conformidade co previsto nos artigos 40 e seguintes da Lei 5/1997, do 22 de xullo, de Administración local de Galicia, a consellaría competente en materia de réxime local envioulle ao Instituto Xeográfico Nacional as actas por separado levantadas polas comisións de deslinde dos concellos de Mondoñedo e Abadín, así como todos os datos, antecedentes e demais documentación que formaban parte do expediente de deslinde, co obxecto de que emitise o seu preceptivo informe.
Tras reunións realizadas sobre o terreo entre os técnicos designados polo Instituto Xeográfico Nacional, o representante da Consellería de Presidencia, Administracións Públicas e Xustiza e as comisións dos concellos de Mondoñedo e Abadín, estes concellos alcanzaron un acordo sobre a identificación sobre o terreo dos marcos da liña límite descrita na Acta do 29 de xullo de 1940 e que eran obxecto de discrepancia.
O dito acordo reflíctese na Acta do 25 de xaneiro de 2007, complementaria á Acta do 29 de xullo de 1940, relativa á operación practicada para recoñecer a liña de termos e sinalar os fitos comúns aos termos municipais de Mondoñedo e Abadín. Este acordo foi ratificado polos plenos dos concellos de Mondoñedo e Abadín co voto favorable da maioría absoluta do número legal de membros da respectiva corporación, conforme o exixido polo artigo 47.2º c) da Lei 7/1985, do 2 de abril, de bases do réxime local.
Polo exposto, a Consellería de Presidencia, Administracións Públicas e Xustiza dispón darlle publicidade ao referido acordo procedendo a publicar no Diario Oficial de Galicia a parte substantiva da Acta do 25 xaneiro de 2007:
«Os concellos de Mondoñedo e Abadín acordan que:
O acta vixente de data vinte e nove de xullo de mil novecentos corenta queda subsistente na súa totalidade, asignándoselles a cada un dos fitos recoñecidos sobre o térreo, polas comisións asistentes ao acto as coordenadas UTM (ED 50) que a continuación se relacionan:
FITO		 X		 Y
M.23		625.699,79	4.808.886,50
M.24		625.511,66	4.809.171,30
M.25		625.356,24	4.809.629,58
M.26		625.373,14	4.810.346,68
M.27		625.321,25	4.811.129,16
M.28		625.668,59	4.812.031,73
M.29		625.711,85	4.812.351,86
M.30		625.714,12	4.812.545,60
M.31		625.675,87	4.813.040,31
O fito M.31 é común aos termos municipais de Mondoñedo, Abadín e Alfoz, pertencentes os tres á provincia de Lugo».
Santiago de Compostela, 7 de xuño de 2007.
José Luis Méndez Romeu
Conselleiro de Presidencia, Administracións Públicas e Xustiza
ORDE do 20 de xuño de 2007 pola que se dispón o cesamento dun vogal dos consellos de administración das autoridades portuarias en Galicia.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — II. AUTORIDADES E PERSOAL — 27/06/2007

O artigo 40 da Lei 27/1992, do 24 de novembro, de portos do Estado e da mariña mercante dispón que a separación dos vogais dos consellos de administración das autoridades portuarias dos portos de interese xeral será acordada polo órgano competente da comunidade autónoma por proposta das organizacións, organismos e entidades a que representen aqueles.
Polo exposto, e en exercicio das facultades que me foron atribuídas polo Consello da Xunta de Galicia, na súa reunión do día 10 de xaneiro de 2002,
DISPOÑO:
O cesamento, por petición propia, de Vicente Irisarri Castro como vogal, en representación da Xunta de Galicia, dos consellos de administración das autoridades portuarias de San Cibrao, Ferrol e a súa ría, da Coruña, de Vilagarcía de Arousa e a súa ría, de Marín e ría de Pontevedra e de Vigo e a súa ría, agradecéndolle os servizos prestados.
Santiago de Compostela, 20 de xuño de 2007.
María José Caride Estévez
Conselleira de Política Territorial, Obras Públicas e Transportes
RESOLUCIÓN do 15 de xuño de 2007, da Dirección Xeral de Produción, Industrias e Calidade Agroalimentaria, pola que se actualizan algunhas substancias activas incluídas no Regulamento técnico específico de produción integrada de viñedo.
CONSELLERÍA DO MEDIO RURAL — I. DISPOSICIÓNS XERAIS — 26/06/2007

A Orde do 21 de xuño de 2005 (DOG nº 124, do 29 de xuño), pola que se aproba o Regulamento técnico específico da produción integrada no cultivo de viñedo, recolle no punto de control de pragas e enfermidades do anexo, a obriga de antepoñer os métodos culturais, biolóxicos, biotecnolóxicos, físicos e xenéticos aos métodos químicos.
No caso de resultar necesaria unha intervención química, as substancias activas que se vaian empregar serán seleccionadas de acordo cos criterios de menor perigo para humanos, fauna e ambiente, a efectividade; a selectividade; os residuos e o risco de aparición de resistencias, establecendo ademais unha listaxe de substancias activas nos apéndices III e IV, para o seu posible emprego en produción integrada, sobre a base da experiencia coñecida do seu impacto nos correspondentes organismos útiles e outros requisitos ambientais.
A continua actualización de substancias activas derivada da aplicación da Directiva 91/414/CEE do Consello, do 15 de xullo, relativa á comercialización de produtos fitosanitarios, a modificación dos usos destes produtos no Rexistro de produtos e material fitosanitario do Ministerio de Agricultura, Pesca e Alimentación, así como o resultado de novos coñecementos técnicos, fan necesario unha revisión e posta ao día da listaxe de substancias activas establecida nos apéndices III e IV do Regulamento técnico específico de viñedo en produción integrada.
Tendo en conta a disposición segunda da antedita orde, en que se faculta o director xeral de Produción, Industrias e Calidade Agroalimentaria para ditar as instrucións necesarias de adaptación ou modificación dos anexos, como consecuencia de novos coñecementos e avances técnicos e científicos, ou para incorporar normativa de obrigado cumprimento, que ao respecto se estableza.
RESOLVO:
Primeiro.-Actualizar as substancias activas reflectidas, no punto de control químico do apéndice III e no apéndice IV, do Regulamento técnico específico de produción integrada de viñedo, segundo se establece no anexo desta resolución.
Segundo.-Estas substancias activas deberán seguir os condicionamentos fitoterapeúticos xerais e específicos, e os preventivos de riscos do Rexistro oficial de produtos e material fitosanitario, así como as restricións particulares establecidas no dito anexo.
Terceiro.-O contido incluído no apéndice III para cada praga ou enfermidade (mostraxe, límites e/ou criterios mínimos de intervención, axentes biolóxicos, outras medidas complementarias aplicables e recomendacións), permanece vixente salvo o relativo ao control químico.
Disposición derradeira
Única.-Esta resolución producirá efectos a partir do día seguinte ao da súa publicación no Diario Oficial de Galicia.
Antonio Oca Fernández
Director xeral de Produción, Industrias e Calidade Agroalimentaria